Hlynur Andrésson bætti enn og aftur Íslandsmet í hlaupi í gær. Hlynur bætti þá eigið Íslandsmet í 10 þúsund metra brautarhlaupi.
Hlynur tók þátt í sterku hlaupamóti í Birmingham á Englandi. Keppendum var skipt upp í tvo ráshópa í tíuþúsund metra hlaupinu og var Hlynur í ráshóp B. Hann kom í mark á 28 mínútum og 36,80 sekúndum og bætti Íslandsmet sitt frá því í september í fyrra um 19 sekúndur. Fyrra Íslandsmet Hlyns var 28 mínútur og 55,47 sekúndur. Hann er eini Íslendingurinn sem hlaupið hefur 10.000 brautarhlaup undir 29 mínútum. Hlynur varð annar í mark í B-ráshópnum á eftir Ítalanum Pietro Riva. Tími Hlyns var betri en hjá 20 keppendum í A-ráshópnum. Í A-ráshópnum hljóp breska stjarnan Mo Farah sitt fyrsta brautarhlaup í fjögur ár. Farah sem er tvöfaldur Ólympíumeistari í tíuþúsund metra hlaupi hætti í brautarhlaupum eftir HM í frjálsíþróttum 2017. Hann sneri þeirri ákvörðun sinni hins vegar við þegar leið á árið 2019 og ákvað að stefna á Ólympíuleikana í Tókýó. Farah var hins vegar langt frá Ólympíulágmarkinu í Birmingham í gærkvöld. Hann hljóp á 27 mínútum og 50,54 sekúndum og var 22 sekúndum frá Ólympíulágmarkinu. Sir Mo Farah hefur aðeins til 27. júní að ná lágmarkinu ætli hann sér á Ólympíuleikana í Tókýó. Hann er orðinn 38 ára og er einn vinsælasti íþróttamaður Breta undanfarinn áratug.
Jamaíska hlaupadrottningin Shelly-Ann Fraser-Pryce vann í gær mikið afrek þegar hún hljóp 100 metra hlaup á 10,63 sek. á frjálsíþróttmóti í Kingston í Jamaíku. Fraser-Pryce setti landsmet og er nú næsthraðasta kona sögunnar. Aðeins heimsmethafinn Florence Griffith-Joyner heitin á betri tíma en Fraser-Pryce. Heimsmet hinnar bandarísku FloJo frá árinu 1988 er 10,49 sek. Shelly-Ann Fraser Pryce er fædd í desember 1986 og er því 34 ára. Hún varð Ólympíumeistari í 100 m hlaupi í Peking 2008 og í London 2012 en varð að sætta sig við brons í greininni í Ríó de Janeiro 2016. Verði hún Ólympíumeistari í 100 metra hlaupinu í Tókýó í sumar verður hún fyrsta konan til að vinna Ólympíugull í greininni í þrígang.
Hlynur Andrésson bætti enn og aftur Íslandsmet í hlaupi í gær. Hlynur bætti þá eigið Íslandsmet í 10 þúsund metra brautarhlaupi.